नवरात्र के छठें दिन देवी के कात्यायनी स्वरूप की पूजा होती है। कात्य गोत्र में जन्म लेने से देवी भगवती कात्यायनी कहलाई। मां कात्यायनी का स्वरूप बहुत चमकीला है। इनकी चार भुजाएं हैं। माता जी के दाहिनी तरफ का ऊपर वाला हाथ अभयमुद्रा में और नीचे वाला वरमुद्रा में है। बाईं तरफ के ऊपर वाले हाथ में तलवार और नीचे वाले हाथ में कमल-पुष्प सुशोभित हैं। इनका वाहन सिंह हैं। मां कात्यायनी की भक्ति और उपासना द्वारा मनुष्य को बड़ी सरलता से अर्थ, धर्म, काम, मोक्ष चारों फलों की प्राप्ति होती है। वह इस लोक में स्थित रहकर भी अलौकिक तेज और प्रभाव से युक्त हो जाता है।